

INFORMACIJA

o radu JUOŠ “Drago Milović” Tivat

za 2015. godinu

U Tivtu, 02. marta 2016. godine Direktorica  
 Ružica Lazarević, prof.

**OSNOVNI PODACI O ŠKOLI**

Ove **jubilarne** 2015. godine navršava se 170 godina od otvaranja prvog odjeljenja osnovne škole u Tivtu. Škola je kratko vrijeme radila na italijanskom jeziku, a ubrzo je rad nastavila na narodnom jeziku. Njen prvi učitelj bio je Jakov Zarbarini, tadašnji sekretar Opštine Tivat. Školske 1845/1846. godine školu je pohađalo 28 učenika, dječaka. Obavezno školovanje djece oba pola uvodi se 1870. godine. Prvi upravitelj Osnovne škole u Tivtu bio je Šime Rajčević.  
Nastava u Osnovnoj školi “Drago Milović”, u sadašnjem centralnom objektu, započela je školske 1985/1986. godine. U periodu od 1984. do 1996. škola je radila pod imenom ”Drago Milović i Branko Brinić”, a od 1996. godine nosi ime Draga Milovića, istaknutog prosvjetnog radnika i njenog nekadašnjeg direktora.   
Od 2005/2006 školske godine škola radi po planu i programu devetogodišnje škole.

**ORGANIZACIJA RADA**( šk.2015/2016. godina)

JUOŠ ”Drago Milović” je, **prema broju učenika, jedna od najvećih ustanova osnovnog obrazovanja u Crnoj Gori**. Kako je Tivat atraktivna destinacija u smislu priliva stanovnika iz regiona, pa i šire, iz godine u godinu upisujemo sve više učenika, tako da je **prvi put školske 2015/2016. godine upisano 8 odjeljenja prvog razreda,** 6 odjeljenja u centralnoj zgradi i po jedno u područnim jedinicama u Lastvi i Gradiošnici. Dakle, ukupno su upisana 1402 učenika, raspoređena u 46 odjeljenja koja pohađaju nastavu u centralnoj zgradi i 8 područnih odjeljenja.   
  
**Nastava se izvodi u tri zgrade**:

* centralnoj zgradi matične škole u širem centru grada
* u montažnom objektu područnog odjeljenja u Donjoj Lastvi (1,5 km udaljenoj od centralne zgrade )
* i u zgradi područnog odjeljenja u Gradiošnici (oko 4,5 km od centralne zgrade )

**U centralnoj zgradi nastava je organizovana u dvije smjene**, uz korišćenje :

* 19 kabineta i 11 učionica
* 1 kompjuterske učionice
* 2 fiskulturne sale (dvorana površine 600m2 i ”mala sala” površine 150m2)
* biblioteke ( 6 700 primjeraka školske lektire i oko 4000 primjeraka stručne literature i časopisa) sa čitaonicom
* 2 sportska terena

**U područnom odjeljenju Donja Lastva** nastava ( I-IV razreda) se izvodi u jutarnjoj smjeni, u četiri učionice, a na raspolaganju je i manji, trenutno neuređeni sportski teren.  
**U područnom odjeljenju Gradiošnica** nastava ( I-IV razreda) se takođe izvodi u jutarnjoj smjeni, u četiri učionice, a u objektu je i manja fiskulturna sala, kao i sportski teren.

**Kadrovska problematika** se tretira blagovremeno i broj zaposlenih se, u skladu sa potrebama, kreće od 97 do 105. Od ukupno 99 zaposlenih u nastavi je 77 nastavnika.

|  |  |  |  |
| --- | --- | --- | --- |
| NASTAVA | | | |
| profesora | nastavnika | vaspitača | ukupno |
| 54 | 20 | 3 | 77 |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| VAN NASTAVE | | | | | | | | |
| direktor | pom.dir. | ovl.  računovođa | sekretar | bibliotekar | pedagog | psiholog | organizator  nastave | ukupno |
| 1 | 1 | 1 | 1 | 1 | 1 | 1 | 1 | 8 |

|  |  |  |  |
| --- | --- | --- | --- |
| POMOĆNO OSOBLJE | | | |
| radnice | domar-ložač | ostali | ukupno |
| 12 | 2 |  | 14 |

**Redovna, dopunska i dodatna nastava** su planirane  u skladu sa planovima stručnih aktiva.   
**Slobodne aktivnosti** učenika su, prema Godišnjem planu rada škole predviđene kroz slijedeće oblike:

* sekcije (literarna, dramska, horska, likovna, ekološka, sportska, novinarska - radio emisija “Školarac”)
* priredbe, književne večeri, scenske časove, maskenbale i bazare u organizaciji škole
* projekat ”Cetinje – jedna priča” ( trodnevni boravak u prijestonici i obilazak kulturno – istorijskih spomenika i nacionalnih parkova – Lovćen i Skadarsko jezero za VII razred)
* školu u prirodi za učenike prvog i drugog ciklusa
* jednodnevne izleti
* ekskurziju za IX razred
* saradnju sa NVO i lokalnom zajednicom - učestvovanjem u priredbama i manifestacijama Dječijeg saveza, Zelenog tima Opštine Tivat, Turističke organizacije, Kancelarijom za mlade , Omladinskim klubom

**Redakcija škole uređuje  školski list koji pod imenom ”Koraci”** izlazi jednom godišnje, obično za Dan škole – 9.maja.

**AKTIVNOSTI I POSTIGNUĆA U 2015. GODINI**

USPJEH UČENIKA NA KRAJU ŠK.2014/2015. GODINE  
( 31. avgusta 2015. godine)



**JUOŠ „Drago Milović“ je školske 2014/2015. godine upisala 1386 učenika, raspoređenih u 51 odjeljenje.** Po četiri odjeljenja, od I-IV razreda upisana su u područne škole u Gradiošnici i Donjoj Lastvi. Tamo se nastava odvijala u jutarnjoj smjeni, dok je u centralnoj zgradi u Tivtu nastava bila organizovana u jutarnjoj smjeni ( II, IV, VI, VII, VIII i IX razredi) i u popodnevnoj smjeni ( I, III i V razredi) . Školska godina je počela i završena u zakonom predviđenom roku. Redovna nastava je počela 01. septembra 2014. godine, a završena 12. juna 2015, školska godina završena je 31. avgusta 2015. godine. Časovi redovne, dopunske i dodatne nastave, kao i slobodnih aktivnosti isplanirani su i realizovani u skladu sa Nastavnim planom i programom. Jedan broj učenika je uključen u inkluzivni program. Za njih su urađeni posebni IOP i nastavu su pratili po prilagođenim programima.

Ostvarena je dobra saradnja sa roditeljima i lokalnom zajednicom, a u toku godine su se dešavale brojne aktivnosti, o čemu slijedi hronološki izvještaj.

* **U toku JANUARA** u školi je održan seminar na temu: **Metodologija u službi neprihvatljivog ponašanja učenika/ca, Zavoda za školstvo, u trajanju od po 3 dana u dva modula, a 53 nastavnika je pohađalo seminar.**
* **U MARTU** su učenici učestvovali na tradicionalnim **„Susretima mladih stvaralaca Crne Gore“,** koje organizuje Dječiji savez Tivta. Interesovanje za glumu bilo je veliko, pa je u Omladinskom klubu, na audiciji, učestvovao veliki brojučenika.  
   - U skladu sa njegovanjem tradicije svoga kraja, učenici su uz pomoć nastavnika, **obilježili Dane kamelije** izložbenim cvijetnim aranžmanima, literarnim i likovnim radovima ( koji su bili izloženi na centralnoj proslavi u Stolivu).
* **Dan šuma i voda obilježen je, u saradnji sa Zelenim timom Opštine** u multimedijalnoj sali, gdje je posebnu **prezentaciju o vodi održala učenica II4 razreda, Pavla Petrović.**
* u organizaciji NVO ''Defin'' Kotor **škola je ušla u projekat kompostiranja i ekološka sekcija** je već realizovala prvu fazu projekta – dobijene su prve količine komposta.
* Parlamentarci ( članovi Đačkog parlamenta) naše škole učestvovali su u martu na **Demokratskim radionicama.**
* **Formiran je ŠKOLSKI HOR koji vodi nastavnica Ivana Komnenović.**
* **U APRILU** je na **VI malom likovnom konkursu Martin Lesjak, učenik VI3, osvojio III nagradu.**
* **Mladi ekoreporteri su na državnom takmičenju** u aprilu bili uspješni: **Matea Ivović, VIII3 (foto priča) osvojila je I mjesto, a Ana Ašanin, IX3 drugo mjesto ( video rad**)
* **Dan planete Zemlje, 22. april 2015. protekao je u znaku izložbe učeničkih skulptura na Trgu magnolija.** Bila je ovo još jedna uspješna saradnja sa Opštinskim Zelenim timom i podizanje ekološke svijesti kod učenika i starijih.**Nagrađeni su: VII4, II4, VIII5 i IV6.**
* **Akcijom „Pokloni knjigu biblioteci“ obilježen je Svjetski dan knjige, 23. april**. Akcija je trajala do kraja aprila, a sakupljeno je oko 100 knjiga.
* **Učenici su učestvovali na konkursu „Dinosaurusi-džinovi Patagonije“,** na kome je za literarni rad **II mjesto osvojila Laura Petković,** a **III mjesto Doris Deković,** učenice IV5 razreda. Diplome i nagrade su im uručene na svečanosti u Budvi, koja se održala u junu mjesecu.
* **Na konkursu SUBNOR-a, pod nazivom „O lijepa, o draga, o slatka slobodo“ specijalnu nagradu osvojila je Andrea Čavor, učenica IX razreda.**
* Prvi **MAJ** je posebno značajan za našu školu – **ponovo je pokrenut sajt škole, sada na adresi:** [www.osdmilovic.edu.me](http://www.osdmilovic.edu.me)
* Sedmog maja odrzano je PISA testiranje.
* Ove jubilarne godine, **8. i 9. Maja proslavljen je DAN ŠKOLE i Dan pobjede,** obilježeno je svečano 170 godina od otvaranja prvog odjeljenja osnovne škole u Tivtu. **Učenici su 8. maja odigrali finalne utakmice**, **a 9. maja je u Centru za kulturu održana svečana priredba pod nazivom „Kako škola raste“.**
* **Učenici II, IV i VI razreda prisustvovali su istorijskom času o prošlosti Tivta i odgledali zanimljivu izložbu, koju je pripremio Dragan Rajičević, u galeriji ljetnjikovca Buća.**
* **Eksterno-interna provjera znanja održana je 11. i 12. maja** za učenike I i II ciklusa.
* Još jedna **uspješna realizacija škole u prirodi u JU“Lovćen“-Bečići** na **Ivanovim koritima od 14-19.maja**.
* **Za učenike IX razreda 20. maja završila je nastavna godina. Od 126 učenika, 125 je završilo razred, a jedan učenik je upućen na popravni ispit. Diplomu „Luča“steklo je 12 učenika.**
* **Popularna „mala matura“ proslavljena je u hotelu „Mimoza“ 23. maja, sa drugarima iz OŠ „Branko Brinić“.**
* Za učenike III ciklusa održana je eksterno-interna provjera znanja.
* **Dan parkova obilježili su učenici II razreda i sa Zelenim timom** zasadili drveće u Velikom gradskom parku.
* **U junu je upriličena svečanost u školi (8. juna) na kojoj su dodijeljene diplome „Luča“ i prigodne knjige najboljim učenicima IX razreda i najuspješnijim učenicima.** **Odjeljenje II4 ( učiteljica Nevenka Saveljić) bilo je najaktivnije u prethodnoj godini.**
* **Novi, sedmi broj časopisa „KORACI“, promovisan je na svečanosti.**
* **Istog dana održan je i donatorski koktel, kojim je započelo prikupljanje novca za renoviranje učionica i krečenje škole.**
* **Do 30.JUNA, administrativni dio nastavne 2014/2015. godine je uredno završen.**
* U **JULU** **mjesecu započeli smo sa rekonstrukcijom učionica**: skidanje boje sa parketa, hoblovanje, kitovanje, ponovno hoblovanje i lakiranje, a u nekim učionicama je bilo potrebno i promijeniti dio parketa, ili ponovo složiti stari parket. Pored lavaboa postavljene su pločice, a u jednoj učionici su u cjelini postavljene podne pločice. U 13 učionica ( od 31 ukupno) sređeni su podovi, kao i u zbornici i prostoriji za spremačice. Okrečeno je 10 učionica, kancelarija direktora, kancelarija pomoćnika i zbornica, kao i svi holovi i amfiteatar. Izbačeni su dotrajali i polomljeni ormarići.
* **Likovni umjetnici** ( Ivo Knežević, Tanja Matković i Hana Mirkov) iscrtali **su staklene površine na ulazu u školu, ukrasili amfiteatar i oslikali nekoliko zidova u školi.**
* **Kupljena su 3 računara i 2 štampača, koji su postavljeni u zbornici, kao i štampač/skener**.
* **Pored ovako zahtjevnih radova u centralnoj zgradi, u područnim školskim zgradama takođe su okrečene učionice i pripremljene prostorije za formiranje biblioteka**.
* Sve ovo bilo je moguće uraditi zahvaljujući donacijama: Opštine Tivat, „Port Land“ firme, Komunalnog preduzeća, Smart Trade-a i nekoliko privatnih firmi, kao i pojedinih roditelja i prijatelja škole ( o čemu se u računovodstvu škole vodi precizna evidencija). Roditelji su finansirali postavljanje klima u 4 učionice, kao i postavljanje trakastih zavjesa u jednoj učionici. Radovi su trajali do 30. avgusta, tako da je sve planirano bilo i završeno na vrijeme.
* **Nova školska godina počela je u mnogo boljim uslovima od prethodne.**
* **ŠKOLSKA 2015/2016. GODINA POČELA JE 01. SEPTEMBRA 2015. GODINE SA 1403 UPISANA ĐAKA I 54 ODJELJENJA ( kako je ranije navedeno).**
* U **SEPTEMBRU** je organizovan svečan prijem prvaka u amfiteatru škole, gdje ih je pozdravio dječiji pjesnik Radojica Stanković.
* **Seminar „Metode nastave i učenja“** održan je u školi i pohađalo ga je, pored nastavnika iz drugih škola, 7 nastavnika iz naše škole.
* **OKTOBAR** je obilježilo nekoliko aktivnosti: **učestvovanje u svim** **aktivnostima Dječije nedjelje**, koje organizuje NVU „Djeca Tivta“, prvaci su zasadili drvo generacije, održan je **PRVI BAZAR U ŠKOLI** - što je praktičan način preduzetničkog učenja; u saradnji sa Porto Montenegrom učenici su rezbarili bundeve, a sa *Knightsbridge School International* takmičili se u igranju starih dječijih igara
* **održan je SEMINAR „**Pedagoška primjena ICT-a u nastavi“ u školi i pohađalo ga je 19 nastavnika
* **NOVEMBAR** je protekao u znaku jubileja 170 godina od otvaranja prvog odjeljenja osnovne škole u Tivtu i 70 godina rada JUOŠ „Drago Milović“ u Tivtu. „**VELIKI ŠKOLSKI ČAS“ održan je u amfiteatru škole**. Uz prisustvo velikog broja zvanica o razvoju obrazovanja u Tivtu i okolini **govorili su profesorice: Anita Mažibradić, Marija Golub, Ružica Lazarević, učiteljica Dragica Petković, kao i Dragan Rajčević i Anton Žeželić ( unuk učitelja Žeželića**). Posjetioci su uživali u izložbi starih fotografija Tivta ( koju je postavio Dragan Rajčević), muzičko-dramskom programu, sa posebnim akcentom na pjesmu „Grade moj“, koju je školski hor otpjevao u čast Dana Opštine Tivat. Kuriozitet je bila izložena stara violina, koja je pripadala nekadašnjem učitelju.  
  Učenici su učestvovali na priredbi „Talas radosti“ u organizaciji Dječijeg saveza.
* **održan je SEMINAR „**Inovacije u nastavi engleskog jezika“
* U **DECEMBRU** su učenici osnovne i srednje škole **posjetili Dječiji dom „Mladost“ u Bijeloj**, što je tradicionalna akcija koja traje preko 40 godina. **Učenici su bili kreativni i humani kako na NOVOGODIŠNJIM BAZARIMA** u područnim i centralnim zgradama škole, tako i na Humanitarnom novogodišnjem bazaru na Trgu od kulture.  
  - **održan je SEMINAR** „Kreiranje učeničkog portfolija“

**PRVO POLUGODIŠTE** završeno je 30. decembra 2015. godine ( pošto je 31. 12. odrađen) podjelom đačkih knjižica.

USPJEH UČENIKA NA KARAJU I POLUGODIŠTA školske 2015/2016. godine

****

**NAPOMENA:** Tokom **zimskog raspusta** renoviran je parket u još 4 učionice, okrečene su 3 učionice, ponovo su okrečeni hodnici u čitavoj školi i renovirana je prostorija za prijem roditelja ( bivša zubna ambulanta), gdje je saniran problem sa vodom i postavljene su pločice. Prethodno je okrečen hol ispred učionica za I i II razred i ofarbane su klupe u holu.  
Ministarstvo prosvjete doniralo je školi 2 laptopa.

**MATERIJALNO-TEHNIČKI USLOVI**

Uprkos dobrim prostornim uslovima i dobroj opremlјenosti pojedinih učionica, **škola je već godinama suočena sa velikim problemima u održavanju objekata, svakako najviše zbog nedostatka novčanih sredstava.**

**Mnogi problemi** su uočeni više godina unazad, ali su samo djelimično, a neki ni malo rješavani. **Najizraženiji su sledeći:**

**NEISPRAVNOST MOKRIH ČVOROVA na spratu centralne zgrade (od samog otvaranja objekta nijesu bili u potpunoj funkciji!), zatim potpuno su van funkcije kupatila u muškoj i ženskoj svlačionici).**

**GRIJANJE je dugogodišnji problem jer se veći dio zgrade ne grije - obje fiskulturne sale i mnogi kabineti. Postojeći sistem grijanja treba rekonstruisati ili zamijeniti novim.**

**Ministarstvo prosvjete i Opština Tivat pokrenuli su u decembru 2015. godine rješavanje problema GRIJANJA za osnovnu i srednju školu**, izrađen je projekat arhitektonskog dijela izvedenih objekata, a u toku je izrada projekta instalacije i termotehnike. Ukoliko sve bude teklo predviđenom dinamikom, očekuje se da radovi na sanaciji sistema grijanja započnu u junu 2016. godine i da se taj veliki problem za obje škole konačno riješi.

**Osim toga, priroitetna je i ZAMJENA PROZORSKE STOLARIJE u određenim kabinetima i u holovima, što nije urađeno u potpunosti kada je prije nekoliko godina postavljana eloksirana bravarija.**

Pored navedenog, treba istaći da školske zgrade **NEMAJU VIDEO NADZOR, NEMAJU OGRAĐENA DVORIŠTA** ( oko centralne zgrade ograda je polomljena i pokidana, čime je ugrožena bezbjednost djece), **KROV GODINAMA PROKIŠNJAVA** u centralnoj zgradi, **FISKULTURNE SALE** su poslije 30 godina zaslužile renoviranje, **FASADE NISU OKREČENE** decenijama, **A U LASTVI NE POSTOJI NI FISKULTURNA SALA**, što otežava i ograničava izvođenje nastave iz fizičkog vaspitanja. Takođe, **NE POSTOJE BIBLIOTEKE, KAO NI INTERNET** u područnim školskim zgradama. **Nemamo ni noćnog čuvara, ni školskog policajca**, pa su vrlo česte velike štete na objektima, najčešće noću!?!

**SARADNJA SA MINISTARSTVOM PROSVJETE I LOKALNOM ZAJEDNICOM**

**Saradnja i komunikacija između škole i Ministarstva** je dobra, posebno u dijelu koji se odnosi na razmjenu informacija i redovno servisiranje osnovnih potreba škole (plate, doprinosi i komunalije). Sa PR službom razmjenjujemo sedmično informacije o aktivnostima škole, koje često budu objavljene na sajtu.  
Dobra je saradnja sa Zavodom za školstvo i Ispitnim centrom. Često radimo zajedno na izvođenju stručnih predavanja, treninga i seminara, bilo da se radi o primjeni predmetnih programa, primjeni kompjutera u nastavi ili razvoju inkluzivne nastave u školama i slično. Testiranje učenika ( interno/eksterno) obavlja se po utvrđenom rasporedu, a rezultati su solidni i ne odstupaju mnogo od postojećeg uspjeha učenika.  
**U lokalnoj zajednici** dobro sarađujemo sa Opštinom Tivat, Centrom za kulturu, Muzičkom školom, Srednjom školom, Radio Tivtom ( srijedom se emituje “Školarac”, radio emisija koju uređuju učenici uz pomoć novinara/ke Radio Tivta), JKP, TO Tivat, Centrom za socijalni rad, Domom zdravlja, Porto Montenegrom, NVO-a, naročito sa “Dječijim savezom”, kao i sa mnogim privrednicima u gradu.  
Kada je u pitanju Opština, to nije samo finansijska potpora školi, nego i zajednički, kontinuirani rad na realizaciji niza projekata vezanih za rad sa djecom ( o zaštiti i očuvanju životne sredine - sa Zelenim timom, o prevenciji nasilja i narkomanije - sa Kancelarijom za mlade i slično).  
**Kancelarija za RE populaciju**, koja je prije godinu dana otvorena u školi, pokazala je opravdanost svog postojanja, saradnja je jako dobra, a problemi se brže rješavaju. Uključenost učenika u školske manifestacije i priredbe je na zadovoljavajućem nivou, a smanjen je i broj izostanaka.

Kao škola, otvoreni smo za svaki vid saradnje i izlazimo maksimalno u susret svima koji stručno rade sa našim učenicima, kako sportskim ekipama, tako i kulturno-umjetničkim društvima i udruženjima. U školi učenici, pored redovnih sekcija, mogu izabrati: sportske sadržaje, folklor, a od ove godine i šah, Mentalnu aritmetiku, džudo i karate.

**ZAKLJUČAK - RIJEČ DIREKTORICE**

Kao direktorica JUOŠ „Drago Milović“ počela sam sa radom 05. marta 2015. godine. Ova funkcija je za mene čast, ali i obaveza, koju se trudim da ispunim sa punom odgovornošću i ljubavlju prema pedagoškom radu, sa željom da implementiram svoje prethodno iskustvo u vaspitno-obrazovni rad u osnovnoj školi. Prethodno sam 29 godina radila u srednjoj školi i doprinijela kvalitetu nastave, kulturnih aktivnosti i saradnji škole sa lokalnm zajednicom.  
Analizirajući situaciju u velikoj i lijepoj školskoj zgradi, koja je stara 30 godina, došla sam do saznanja **da je vrijeme za jedno detaljno i kvalitetno renoviranje** u cilju bezbjednosti učenika i osoblja, kao i osavremenjivanja nastave u istoj.

Podsjećam da je **osnovno obrazovanje je jedino obrazovanje koje je obavezno,** a osnovne škole u našoj opštini pohađa preko 1500 učenika: oko 1400 učenika u OŠ „Drago Milović“ u Tivtu i oko 170 učenika u OŠ „Branko Brinić“ u Radovićima.

**Protekla je godina dana od mog stupanja na funkciju direktorice** i mogli ste iz prethodnih informacija zaključiti što je sve urađeno u prethodnom periodu, kako na poboljšanju materijalno-tehničkih uslova rada, tako i na podizanju kvaliteta nastave, povezivanju škole sa lokalnom zajednicom i šire, profesionalnom usavršavanju nastavnika i afirmaciji kulturnih vrijednosti, tradicije,preduzetništva, razvijanju kreativnosti kod učenika . **Da podsjetim:   
- pokrenut je sajt škole** [**www.osdmilovic.edu.me**](http://www.osdmilovic.edu.me) **koji redovno ažuriramo, nabavljeno je nekoliko kompjutera, projektor i platno, ozvučenje   
( zahvaljujući donacijama, Ministarstvu i pomoći Opštine Tivat), u centralnoj zgradi je renovirano 17 učionica/kabineta ( hoblovanje parketa i krečenje), okrečeni su svi hodnici, izbačeni stari, polomljeni ormarići, oslikani su ulaz, hol i amfiteatar, znatno je poboljšana higijena u školi ( preraspodjelom pomoćnog osoblja), okrečene su učionice u Gradiošnici, pokrenuta je akcija otvaranja biblioteka u područnim odjeljenjima; prvi put su u školi održani bazari i maskenbal, kao i niz sportskih, ekoloških i pjesničkih manifestacija; učenici su učestvovali na mnogim konkursima i osvojili nagrade i priznanja, a saradnja sa Školskim odborom je jako dobra i konstruktivna, kao i sa Savjetom roditelja i Đačkim parlamentom.**

Vjerujem da ćemo kroz pojedinačnu i kolektivnu odgovornost i angažovanje, stalnu saradnju i dobru komunikaciju, kroz planska materijalna ulaganja ( smatram da je potrebno formirati tim koji će raditi na tome i uspostaviti još efikasniju saradnju ) i **povezivanje sa svim subjektima grada, doprinijeti kvalitetnijim uslovima boravka u školi i kvalitetnijem obrazovanju naše djece**. To je moj prioritetan cilj!

**S poštovanjem,**

U Tivtu, 02. marta 2016.godine Direktorica,  
 Ružica Lazarević, prof.